מכתב לתושבי טירת יהודה בעקבות פטירתו של ידידנו עמית איתמר ז"ל – תשרי תשע"ט

כאשר יונה הנביא היה בספינה עם כל עובדי האלילים והסערה הלכה וגברה, כל איש מנוסעי הספינה הוציא מתיקו את הפסל שהאמין בו והחל מתפלל אליו, מנשקו ומשתחווה לו, אך הסערה לא שכחה. מרחוק הם רואים שכל האניות שטות בהשקט ובבטחה, הם מבינים שמשהו פה מוזר, וממשיכים ביתר שאת להתפלל לאלוהיהם. יונה לכאורה, צריך היה לומר להם מיד: "הכל בגללכם! הסערה הנוראה הזו התרגשה עלינו כי אתם עובדי אלילים, תזרקו את הפסלים לים והסערה תחלוף"!

למרות זאת, יונה לא אמר כך. יונה אמר "יודע אני כי בשלי הסער הגדול הזה". אני אשם ואני צריך לתקן.

אני מניח שאף לא אחד מאתנו מטיל ספק בכך שמידת הדין מתוחה עלינו. "אחד מבני החבורה שמת ידאגו כולם", ומסביר רש"י שהסיבה לכך, משום שאיננו יודעים היכן ההתחלה והיכן הסוף – וה' ישמרנו ויצילנו. אין זה המקרה הראשון שמלאך המוות מבקר במושבינו בחודשים האחרונים.

קהלת אומר: "עת ללדת ועת למות", האם יש בכך איזה שהוא חידוש? וכי לא ידענו שנולדים ומתים? מה רוצה לומר לנו שלמה המלך?

מה שמנסה לרמוז לנו החכם באדם, שהכל **הכל** מאתו יתברך. ולכן, מי שינסה לעצום את עיניו ולומר שהכל בגלל שנוסעים בקטנוע, ובמכונית זה לא היה קורה, עונה לו שלמה המלך – דע לך שהכל מאת ה'. הוא בוחר את הדרך שלו לקיים את גזרותיו ואתה לא תברח מזה גם אם תיסע במכונית, כי הקב"ה יממש את גזרותיו בדרכים אחרות. כמובן שאין הכוונה להמעיט בחיוב לנהוג בהשתדלות יתרה בכל הנוגע לשמירה והקפדה על חוקי התעבורה עד "קוצו של יוד", אבל לאחר שעשינו את המוטל עלינו בדרך הטבע – ישנם חשבונות שמים.

הדרך בה נלקח מאיתנו עמית ז"ל היקר והאהוב כל כך, בתוספת התאריך הטעון, מסמנים לנו ללא כל ספק שיד ה' בדבר. הבורא יתברך מאותת לנו: "תתחילו לדאוג". תתחילו לחשוב מה צריך לתקן כדי שה' הטוב יאמר לצרותינו די.

ה' אמר לאהרון לאחר מות שני בניו – "בקרובי אקדש ועל פני כל העם אכבד". פירושו של דבר, שמותם של נדב ואביהוא בני אהרון, היה אמור להביא לכך שעם ישראל כולו ישתפר. לא אהרון עמד פה לדין אלא כל העם.

לא משפחת איתמר עומדת פה לדיון, אלא אנחנו, כל הקהילה כולה, כל מושב טירת יהודה, שקיבלנו מכה אחר מכה.

איך אפשר להישאר אדיש ולעכל את זה שאדם קם בעוד בוקר ככל הבקרים, אומר שלום לאשתו וילדיו, מדבר עוד פעמיים בטלפון עם רעייתו במשך היום כדי לשמוע מה נשמע, מתי נפגשים והיכן, ופתאום חוטפים אותו בשבריר שניה. "ואיננו כי לקחו אלוקים". אין בן אנוש שליבו לא נקרע, אין מי שליבו לא שותת דם מול כאב איום ונורא כמו זה, הורים שכולים, אלמנה, יתומים ואחים דואבים.

במסכת שבת אומר רבי יוסי "יהי חלקי במתי בדרך מצווה". כלומר, סימן טוב הוא לאדם שנפטר בדרכו לעשות מצווה. עמית היה בדרך לתת כבוד לאחיו הבכור באזכרה, הוא גם קיים בכך כיבוד אב ואם, וגם אמור היה לדבר דברי תורה מעל קבר אחיו, ובתוך כל זה לקחו ה'.

ככל שיחלפו הימים, הכאב הנורא שמפלח כרגע את ליבה של הקהילה יתחיל להיטשטש, כך הוא טבע העולם. אצל משפחת איתמר הכאב יישאר לאורך זמן, אך אצלנו הוא יתחיל להתקהות. וכאן הבעיה הגדולה, היכן תגיע לידי ביטוי הדרישה האלוקית: "ועל פני כל העם אכבד"?

הקב"ה דורש מאתנו התבוננות פנימית, שנהיה **יותר** טובים. אם זה בין אדם לחברו ואם זה בין אדם למקום.

במסכת תענית מובא, שכאשר מתרגשת צרה, חייבים לעשות חשבון נפש ציבורי נוקב ולשאול "על מה חרי האף הגדול הזה? מה זאת עשה ה' לנו?" ולתקן את הטעון תיקון.

במסכת בבא קמא כתוב " א"ר יונתן אין פורענות באה לעולם אלא בזמן שהרשעים בעולם, ואינה **מתחלת** אלא מן הצדיקים תחלה". כשיש מעשים לא טובים, ישנה פורענות. והחשבון **מתחיל** מן הצדיקים. כשהגמרא אומרת "צדיק" אין הכוונה דווקא אדם עם פאות עד הכתפיים וזקן עד למתניים. "צדיק" זהו אדם ישר והגון שמשתדל ללכת בדרך ה' בתום לב, בנעימות ועדינות, ורוח הבריות נוחה הימנו.

הגמרא מזהירה שהפורענות **מתחילה** בצדיקים. כלומר, עלינו לסיימה מיד כדי שלא תימשך חס ושלום.

אשר על כן, שאלתי מספר אנשים לדעתם מה ראוי ורצוי לתקן, ובסופו של דבר לעניות דעתי, יש להתמקד בשלושה דברים **שעלינו לקבל על עצמנו ללא דיחוי ובקבלה גמורה ושלימה, כל בית ובית במושב על כל יושביו**:

1. יחסינו בחברה – יש במושב שלנו ב"ה עושי חסד ללא גבול. כולנו מלאי התפעלות מהחיבוק החם התמיכה הפיזית והנפשית שיש במושב בעתות צרה ולהבדיל גם בעתות שמחה. כוח העשייה והחסד בטירת יהודה היא לשם דבר ודוגמא ומופת לאחרים. כוח נפלא זה יש לרתום גם בחיי היום יום ביחסי החברה. כיצד? לדבר **תמיד** בשבחו של אדם ולפרגן בדיבור חיובי על כל דבר ולכל אחד גם כאלו שאינם חברים קרובים שלי. לדוגמא אם היה חזן, אמר דבר תורה, קרא בתורה, נשא בעול הציבורי או עשה חסד (אפילו פעוט) וכדומה. לעיתים יש לנו הערה על משהו – יש לומר אותה בעדינות ולא בלשון פוגעת ומעליבה. כמו כן אין איסור להתמודד על כל תפקיד, אבל אל לנו להעתיק את הסגנון המרושע והבוטה מהתקשורת שאנו (לצערנו) חוסים בצילה. אפשר לעשות קמפיין חיובי. לצערנו הרב, בימים כתיקונם, ישנם כאלה המלבינים פנים ברבים באמצעות הודעות קבוצתיות וזהו עוון איום ונורא. אגב, עמית ז"ל הקפיד לשלוח באופן קבוע דברי תורה בקבוצה שלו. אולי נלך בדרכו וננצל את ההודעות הקבוצתיות לטובה ולשלוח פעם ביום הלכה אחת מהלכות לשון הרע, רכילות והוצאת שם רע?? אין כל רע בקבוצה כאשר זה כינוס והתחברות לדברים חיוביים ונעימים.
2. קדושת בית הכנסת – התפללנו בימים נוראים בדבקות בשירה ובנעימות נפלאה. אך יש לנו להגביר את אווירת הרצינות בבית הכנסת. בית הכנסת **איננו** מועדון. אין לדבר בבית כנסת דברי חולין כלל גם לא בין העליות לתורה, ובוודאי שלא בזמן התפילה. בבית הכנסת חייבת להיות אוירה של כובד ראש ורצינות. אין מקום לבדיחות וקלות דעת. כמו כן, אני מתחנן ומבקש שלא להכניס עיתונים במסווה של דברי תורה. העיתונים מונחים מחוץ לבית הכנסת כדי שהמעוניינים יקחו אותם לביתם. בבית הכנסת **רק** מתפללים, כי בנפשנו הדבר. הנוער מתבונן עלינו ומחקה את ההתנהגות של המבוגרים. יש לזכור שזהו פלטרין של מלך.
3. לאחרונה, פנה אלי יהודי שיש לו כמה בעיות, ואמרתי לו לבדוק את המזוזות והתפילין שלו. כל המזוזות היו כשרות למהדרין, אבל המזוזה המרכזית בכניסה לבית הייתה מלאת חורים מחמת החשיפה לשמש. ליהודי אחר היה טעות בתפילין, ואלמלא ראיתי זאת במו עיני לא הייתי מאמין: היה כתוב "ושננתם לבהמתך"!!! על כן, כולם צריכים למסור את כל המזוזות בבית לבדיקת מחשב, וכן את התפילין.

**אם נעשה כן כאיש אחד בלב אחד, ה' הטוב יאמר לצרותינו די, יביא מזור ותרופה לעוזי ונחמה שיחיו, ירפא את שבר האלמנה ענת שתחי', יביא אושר ושמחה ליתומים שחר עידו עומר ורוני, ולאחים האהובים דן ורועי. ואסיים בתפילת "אל נא רפא נא" לחולים שיש בתוכנו שיחזרו לבריאותם ואיתנם המלא, אמן וכן יהי רצון.**

**שלכם באהבה והערכה - ישעיהו דויטש**